wickkiey/tamil-wikipedia-chunked huggingface dataset:
# செப்துவசிந்தா

**செப்துவசிந்தா** (*Septuaginta*) என்பது கிறித்தவத் திருவிவிலியத்தின் முதற் பகுதியாகிய பழைய ஏற்பாட்டின் தலைசிறந்த கிரேக்க மொழிபெயர்ப்பு ஆகும். இது அன்று வழக்கிலிருந்த *கொய்னே* (Koine) என்றழைக்கப்படும் நடைமுறை கிரேக்கத்தில் கி.மு. 3-2 நூற்றாண்டுகளில் எழுதப்பட்டது.
# செப்துவசிந்தா

## செப்துவசிந்தா மொழிபெயர்ப்பின் வரலாறும் பெயர்க் காரணமும்

இலத்தீன் மொழியில் **செப்துவசிந்தா** என்பதன் பொருள் *எழுபது* என்றாகும். எழுபது (அல்லது எழுபத்திரண்டு) பேர் இந்த மொழிபெயர்ப்பைச் செய்வதில் ஈடுபட்டனர் என்னும் அடிப்படையில் இம்மொழிபெயர்ப்பு *எழுபதின்மர் பெயர்ப்பு* என்று பொருள்படும் **செப்துவசிந்தா** என்னும் பெயரால் அழைக்கப்படலாயிற்று.  
இந்த கிரேக்க மொழிபெயர்ப்பின் முழு கிரேக்கப் பெயர் hē metáphrasis tōn hebdomēkonta (ἡ μετάφρασις τῶν ἑβδομήκοντα) என்பதாகும். அது தமிழில் "எழுபது உரையாளர்களின் மொழிபெயர்ப்பு" (translation of the seventy interpreters) என வரும். இலத்தீனில் Interpretatio septuaginta virorum என்று அழைக்கப்பட்டது. அதிலிருந்து சுருக்கமாக "செப்துவசிந்தா" (Septuaginta = எழுபது) என்னும் பெயர் பெறலாயிற்று; அப்பெயரும் நிலைத்துவிட்டது.  
இது பற்றி ஒரு தொன்மக் கதை நிலவுகிறது. அது வருமாறு: கி.மு. மூன்றாம் நூற்றாண்டில் எகிப்திய நாட்டை இரண்டாம் தாலமி ஃபிலடெல்புசு (Ptolemy II Philadelphus) ஆண்டுவந்தார். அவர் அலெக்சாந்திரியா நகரில் அமைந்திருந்த உலகப் புகழ்பெற்ற நூலகத்தில் திருவிவிலியத்தின் பிரதிகளைச் சேர்க்க வேண்டும் என்று விரும்பினார். எனவே, அரசர் எருசலேமில் தலைமைக் குருவாயிருந்த எலயாசர் என்பவரை அணுகித் தம் விருப்பத்தைத் தெரிவித்தார். இவர் இசுரயேலின் பன்னிரு குலங்கள் ஒவ்வொன்றுக்கும் ஆறுபேர் என்னும் விகிதத்தில் எழுபத்திரண்டு யூத அறிஞர்களைத் தேர்ந்தெடுத்து, அலெக்சாந்திரியாவுக்கு அனுப்பினார். அரசர் அந்த அறிஞர்களிடம் எபிரேய மொழியிலிருந்த திருவிவிலியத்தை கிரேக்க மொழியில் பெயர்த்துத் தருமாறு பணித்தார்.  
ஒவ்வொரு அறிஞருக்கும் தனித்தனி அறை ஒதுக்கப்பட்டது. ஒருவர் மற்றவரோடு கலந்துபேசக் கூடாது என்றும் தடைவிதிக்கப்பட்டது.  
அந்த அறிஞர்கள் எழுபத்திரண்டு பேரும் எழுபத்திரண்டு நாள்களில் மொழிபெயர்ப்புப் பணியைச் செய்து முடித்தனர். பின்னர் ஒவ்வொருவரும் செய்த மொழிபெயர்ப்பை ஒப்பிட்டுப் பார்த்தபோது எல்லாப் பெயர்ப்புகளும் ஒரே மாதிரி அமைந்திருந்தது கண்டு அனைவரும் வியப்பில் ஆழ்ந்தனராம்! இக்கதையை எடுத்துரைக்கும் ஃப்ளாவியுசு ஜொசிஃபஸ் என்னும் அறிஞர் (கி.பி. சுமார் 37-100), எழுபத்திரண்டு என்னும் எண்ணை எழுபது என்னும் முழு எண்ணாக மாற்றி *எழுபதின்மர்* (Septuaginta) என்னும் மரபுக்கு வழிவகுத்தார்.
# செப்துவசிந்தா

## செப்துவசிந்தா கிரேக்க விவிலியத்தின் முதன்மை

மேலே கூறப்பட்ட செப்துவசிந்தா கிரேக்க மொழி<nowiki/>பெயர்ப்பு தோன்றிய கதை உணர்த்துகின்ற முக்கியமான செய்திகள் இவை:  
பண்டைய யூத மக்கள் இம்மொழிபெயர்ப்பைப் பெரிதாக மதித்தனர். கி.மு. 270 அளவில் எகிப்து நாட்டு அலெக்சாந்திரியா நகரில் யூத மக்கள் பெருமளவில் குடியேறியிருந்தனர். யூதர்களின் திருநூலாகிய விவிலியம் அந்நாள்களின் எபிரேய மொழி<nowiki/>யில் மட்டுமே இருந்தது. கற்றறிந்தோர் பலர் வாழ்ந்த அலெக்சாந்திரியாவில் கிரேக்க மக்கள் நடுவே எபிரேயரின் சமயம் மற்றும் இலக்கியம் பற்றி அறியும் ஆவல் இருந்தது. எனவே, கிரேக்க மொழி பேசிய யூதர்களின் தேவையை முன்னிட்டும், கிரேக்கர்களுக்கு எபிரேய ஞானத்தை அறிவிக்கும் நோக்கத்துடனும் விவிலியம் கிரேக்கத்தில் மொழிபெயர்க்கப்பட்டது.  
யூத அறிஞர்கள் எபிரேய மொழி விவிலியத்தையே பெரும்பாலும் பயன்படுத்தினர். அதோடு, தார்கும் (Targum) என்று அழைக்கப்பட்ட அரமேய மொழிபெயர்ப்பும் வழங்கப்பட்டது. செப்துவசிந்தா பெயர்ப்பு இறைஏவுதலால் எழுதப்பட்டது என்று ஃபீலோ, யோசேஃபசு போன்ற அறிஞர் கருதினார்கள். பழைய இலத்தீன் பெயர்ப்புக்கு அதுவே மூல பாடமாயிருந்தது. அதுபோலவே, சுலோவோனியம், சிரியம், அர்மேனியம், கோப்தியம், பழைய சியோர்சியன் (Georgian) போன்ற மொழிகளில் எழுந்த விவிலியப் பெயர்ப்புகளுக்கெல்லாம் செப்துவசிந்தா மூல பாடமாகப் பயன்பட்டது.  
புதிய ஏற்பாட்டு நூல்களில் எபிரேய விவிலியம் மேற்கோள் காட்டப்படும்போது செப்துவசிந்தா பெயர்ப்பே பயன்படுத்தப்பட்டது. தொடக்க காலக் கிறித்தவ அறிஞர்களும் செப்துவசிந்தா மொழிபெயர்ப்பிலிருந்தே மேற்கோள்கள் காட்டுகின்றனர்.
# செப்துவசிந்தா

## செப்துவசிந்தா பெயர்ப்பின் முக்கிய தோற்சுவடிகள்

செப்துவசிந்தா பெயர்ப்பின் சுவடிகள் பல உள்ளன. அவை முற்காலத்தில் கன்றுக்குட்டி, ஆடு போன்ற விலங்குகளின் தோலைப் பதனிட்டு, சீராக்கி எழுதப்பட்டதால் "தோற்சுவடிகள்" (parchments) என்று அழைக்கப்பட்டன. செப்துவசிந்தா தோற்சுவடிகளுள் மிக முக்கியமானவையாகக் கருதப்படுபவை கீழ்வருவன:  
- வத்திக்கான் தோற்சுவடி (codex vaticanus) - கி.பி. 4ஆம் நூற்றாண்டு
- சீனாய் தோற்சுவடி (codex sinaiticus) - கி.பி. 325-60 காலகட்டம்
- அலெக்சாந்திரியா தோற்சுவடி (codex alexandrinus) கி.பி. 5ஆம் நூற்றாண்டு
# செப்துவசிந்தா

## மொழிபெயர்ப்பு நிகழ்ந்த காலம்

- வரலாற்று ஆய்வுப்படி, எபிரேய விவிலியத்தில் தோரா (Torah) என்று அழைக்கப்படும் முதல் ஐந்து நூல்களும் (Pentateuch) அலெக்சாந்திரியாவில் கி.மு. 3ஆம் நூற்றாண்டில் கிரேக்கத்தில் மொழிபெயர்க்கப்பட்டன. இவை தொடக்க நூல், விடுதலைப் பயணம், லேவியர், எண்ணிக்கை, இணைச் சட்டம் ஆகிய ஐந்தும் ஆகும்.  
- **கி.மு. 185 அளவில்**: திருப்பாடல்கள் நூல் அலெக்சாந்திரியாவில் கிரேக்கத்தில் மொழிபெயர்க்கப்பட்டது.  
- பின்னர் எசேக்கியேல், பன்னிரு சிறு இறைவாக்கினர், எரேமியா ஆகிய இறைவாக்கினர் நூல்கள் பெயர்க்கப்பட்டன;  
- தொடர்ந்து வரலாற்று நூல்களாகிய யோசுவா, நீதித் தலைவர்கள், 1 அரசர்கள், 2 அரசர்கள் ஆகியவை பெயர்க்கப்பட்டன.  
- இறுதியில் எசாயா மொழிபெயர்க்கப்பட்டது.  
- **கி.மு. 150 அளவில்**: தானியேல், யோபு, சீராக்கின் ஞானம் கிரேக்கத்தில் பெயர்க்கப்பட்டன.  
- **கி.மு. முதல் நூற்றாண்டு**: பாலசுத்தீனத்தில் இனிமைமிகு பாடல், புலம்பல், ரூத்து, எஸ்தர், சபை உரையாளர் மொழிபெயர்க்கப்பட்டிருக்கலாம் என்று கருதப்படுகிறது.
# சிரிக்கும் புத்தர்

**சிரிக்கும் புத்தர்** (*Smiling Buddha*) என்பது இந்திரா காந்தி இந்தியப் பிரதமராக இருந்த பொழுது, இந்தியா செயல்படுத்திய முதல் அணுக்கரு வெடிப்பு பரிசோதனைகளை (பொதுவாக அணு குண்டு சோதனை என மக்களால் கருதப்படுவது) குறிப்பதற்கான குறிச்சொல் ஆகும். இந்த அணுக்கரு வெடிப்பு பரிசோதனைகள் ராஜஸ்தான் மாநிலத்தில் பொக்ரான் என்ற இடத்தில் 1974 ஆம் ஆண்டு மே மாதம் 18 அன்று நிகழ்ந்தது. ஐக்கிய நாடுகள் பாதுகாப்பு அவையில் நிரந்தர உறுப்பினராக இருக்கும் ஐந்து நாடுகள் மட்டுமே இதற்கான வல்லமை படைத்த நாடுகளாக கருதப்பட்டு வந்தன. சபையின் உறுப்பினராக இல்லாத இந்தியா இந்த பரிசோதனைகளை நிகழ்த்தியதை இதர நாடுகள் உறுதி செய்தது. இந்தியா இந்த பரிசோதனைகளை கனடா நாட்டின் அணுமின் உலை தொழில் நுட்பத்தின் உதவியுடன் செயல்படுத்தியது. இந்த அணுக்கரு வெடிப்பின் பொழுது வெளிப்பட்ட ஆற்றலின் அளவு சுமார் எட்டு கிலோ டன்கள் (டி.என்.டி வெடிபொருள் வெடிப்புக்குச் சமம்) என கணிக்கப்பட்டுள்ளது.
# சிரிக்கும் புத்தர்

### வரலாறு

இந்தியப் பிரதமர் இந்திரா காந்தி 1972 ஆம் ஆண்டில் செப்டம்பர் 7 அன்று பாபா அணு ஆராய்ச்சி மையத்தில் பணி புரியும் இந்திய அணு சக்தி வல்லுனர்களிடம் அவர்கள் வடிவமைத்த ஓர் அணுக்கரு வெடிப்பு சோதனைக் கருவியைத் தயாரித்து பரிசோதனை செய்ய அனுமதி வழங்கினார். இதற்கு முன்னர் அமெரிக்கா, கனடா ஆகிய நாடுகள் இந்திய அணுமின் திட்டத்துக்கு தொழிற்நுட்ப ஆதரவளித்த போது, அந்த தொழில் நுட்பத்தை போர் காரணங்களுக்கு பயன்படுத்தக்கூடாது என்று நிபந்தனை விதித்திருந்தன. அவற்றை அணுகுண்டு செய்வதற்கு பயன்படுத்துவது அந்த நிபந்தனைகளை மீறும் செயலாகும். எனவே அணுகுண்டு சோதனையை “அமைதியான அணுக்கரு வெடிப்பு” (Peaceful nuclear explosion) என்று பெயரிட்டதன் மூலம் இந்த நிபந்தனையை மீறவில்லை என்று இந்திய அரசு அறிவித்தது. மேலும் புத்தர் பிறந்த புத்த பூர்ணிமா தினத்தில் இவ்வெடிப்பை நிகழ்த்தத் திட்டமிட்டதால் இதனை சூசகமாக சிரிக்கும் புத்தர் என்றும் அழைத்து வந்தனர்.
# சிரிக்கும் புத்தர்

### இந்திய வல்லுனர்களின் குழு

டாக்டர் ஹோமி சேத்னாவின் மேற்பார்வையில் இத்திட்டம் 1967 ஆம் ஆண்டு முதல் 1974 வரை இரகசியமாகவும், மிகவும் பாதுகாப்பாகவும் செயல்பட்டது. இக்குழுவின் தலைவராக டாகடர் ராஜா ராமண்ணா செயல்பட்டார். இக்குழுவில் டாக்டர் பி. கே. ஐயங்கார், டாக்டர் ராஜகோபால சிதம்பரம், டாக்டர் நாகப்பட்டினம் சாம்பசிவ வேங்கடேசன், டாக்டர் அப்துல் கலாம், டாக்டர் வாமன் தத்தாத்த்ரேய பட்வர்தன் ஆகியோர் உறுப்பினர்களாக செயல்பட்டனர். ஒட்டு மொத்தமாக 75 அறிவியலாளர்களும் பொறியியல் வல்லுனர்களும் மட்டுமே இதில் குறைந்த அளவில் இத்திட்டத்தில் செயல் பட்டனர். இந்தக் காரணங்களால், இந்த திட்டத்தை இரகசியமாகவே வைத்து நிறைவேற்ற முடிந்தது.
# சிரிக்கும் புத்தர்

### வெடிப்பு

அமெரிக்கா இரண்டாம் உலகப்போரில் வடிவமைத்த ஒரு அணுக்கரு வெடிப்புக் கருவியின் அடிப்படையில் இந்தியப் பாதுகாப்பு ஆராய்ச்சி மற்றும் வளர்ச்சி அமைப்பு அணு குண்டு சோதனைக்கான இக்கருவியை வடிவமைத்து வழங்கியது. சைரஸ் அணு உலையில் தயாரித்த ஆறு கிலோ புளுத்தோனியம் இந்தச் சோதனைக்காகப் பயன்பட்டது. மும்பை ட்றோம்பேயில் உள்ள பாபா அணு ஆராய்ச்சி மையத்தில் இந்தக் கருவி தயாரானது, பிறகு பொக்ரானுக்கு எடுத்துச் சென்றார்கள்.  
1400 கிலோ எடையும், சுமார் 1.25 மீட்டர் விட்ட அளவும் கொண்ட இக்கருவி, அறுகோண வடிவம் கொண்டதாகும். ராஜஸ்தான் மாநிலத்தில் உள்ள தார் பாலைவனத்தில் இந்திய இராணுவத்திற்கு சொந்தமான பொக்ரான் சோதனைக் கிராமத்தில் 107 மீட்டர் ஆழத்தில் இக்கருவியை இறக்கி பரிசோதனையை மேற்கொண்டார்கள். இச்சோதனை மூலம் சுமார் 12 கிலோ டன் ஆற்றல் வெளிப்பட்டதாக அதிகாரபூர்வமான அறிக்கை வெளிவந்தது, ஆனால் உண்மையில் 2 முதல் 20 கிலோ டன்கள் வரை ஆற்றல் வெளியிட்டிருக்கலாம் என்பது மற்றவர்களின் வாதம் ஆகும். இந்த அளவு இன்றும் சர்ச்சைக்குள்ளதாகவே இருந்து வருகிறது. கௌதம புத்தரின் பிறந்த நாள் அன்று, அதாவது மே 18, 1974 அன்று, இந்தச்சோதனை நிறைவேறியது.
# சிரிக்கும் புத்தர்

## பின் விளைவுகள்

இச்சோதனையை வெற்றிகரமாக நிகழ்த்தியதற்காக ஹோமி சேத்னாவுக்கும், ராஜா ராமண்ணாவுக்கும், டாக்டர் நாக சௌதுரி ஆகியோருக்கு பத்மவிபூசன் விருது வழங்கினார்கள். இதர ஐந்து உறுப்பினர்களுக்கு பத்மஸ்ரீ விருதுகள் வழங்கப்பட்டன. இந்தச் சோதனை நிகழ்த்தியதைக் கண்டித்து கனடா நாடு மிகவும் அதிர்ச்சியுற்று இந்தியாவுடன் ஆன உறவை முறித்துக் கொண்டது.
# இணை மொழிகள்

**இணை மொழிகள்** என்பது பேசும்பொழுதும், எழுதும்பொழுதும் ஒன்றுக்கு மேற்பட்ட சொற்கள் இணைந்து வருதலாகும். இவை இடத்துக்கேற்றவாறு பயன்படுத்தப்படுகின்றன.
# இணை மொழிகள்

## சில இணைமொழிகள்

### அ

அக்கம் பக்கம்  
அரை குறை
- அண்டை அயல்
- அந்தியும் சந்தியும்
- அருமை பெருமை
- அல்லும் பகலும்
- அறமும் மறமும்
- அன்பும் அருளும்
- அன்றும் இன்றும்
- அடி முடி
# இணை மொழிகள்

## சில இணைமொழிகள்

### ஆ

- ஆடல் பாடல்
- ஆடிப்பாடி
- ஆடையணி
- ஆதியந்தம்
- ஆய்ந்தோய்ந்து
- ஆற அமர
- ஆறித்தேறி
- ஆக்கமும் கேடும்
# இணை மொழிகள்

## சில இணைமொழிகள்

### இ

- இண்டுஇடுக்கு
- இன்ப துன்பம்
- இங்கும் அங்கும்
- இன்னார் இனியார்
- இசகு பிசகு
# இணை மொழிகள்

## சில இணைமொழிகள்

### ஈ

- ஈடும் எடுப்பும்
- ஈவு இரக்கம்
- ஈடு இணை
# இணை மொழிகள்

## சில இணைமொழிகள்

### உ

- உடல் பொருள் ஆவி
- உண்டும் உடுத்தும்
- உருண்டு திரண்டு
- உருவும் திருவும்
- உற்றாரும் உறவினரும்
- உற்றோரும் மற்றோரும்
# இணை மொழிகள்

## சில இணைமொழிகள்

### எ

- எலும்பும் தோலும்
# இணை மொழிகள்

## சில இணைமொழிகள்

### ஏ

- ஏழை பாழை
- ஏற்றத் தாழ்வு
- ஏட்டிப் போட்டி
- ஏற்ற இறக்கம்
# இணை மொழிகள்

## சில இணைமொழிகள்

### ஒ

- ஒட்டியும் ஒட்டாமல்
- ஒப்பும் உயர்வும்
- ஒட்டி உலர்ந்து
# இணை மொழிகள்

## சில இணைமொழிகள்

### க்

- கங்கு கரை
- கண்டும் கேட்டும்
- கண்ட துண்டமாக
- கண்ணீரும் கம்பலையுமாக
- கரடு முரடாக
- கல்வியும் கேள்வியும்
- கள்ளம் கபடம்
- கனவும் நனவும்
- கையும் களவும்
- குறுக்கும் மறுக்கும்
- கூனும் குறளும்
- கொள்வனை கொடுப்பனை
- கன்னங்கரிய
# இணை மொழிகள்

## சில இணைமொழிகள்

### ச்

- சட்ட திட்டம்
- சதுக்கமும் சந்தியும்
- சின்னா பின்னமாக
- சீரும் சிறப்பும்
- சுக துக்கம்
- சுற்றும் முற்றும்
- சூதுவாது
# இணை மொழிகள்

## சில இணைமொழிகள்

### த்

- திட்ட வட்டமாக
- துணி மணிகள்
- தோட்டம் துரவு
# இணை மொழிகள்

## சில இணைமொழிகள்

### ந்

- நகை நட்டு
- நடை உடை
- நயத்தாலும் பயத்தாலும்
- நரையும் திரையும்
- நல்லது கெட்டது
- நாயும் பேயும்
- நாளும் கிழமையும்
- நொண்டி சண்டி
- நோய் நொடி
# இணை மொழிகள்

## சில இணைமொழிகள்

### ப்

- பட்டி தொட்டி
- பண்டிதரும் பாமரரும்
- பத்துப் பன்னிரண்டு
- பயிர் பச்சை
- பழக்க வழக்கம்
- பச்சைப் பசேல்
# இணை மொழிகள்

## சில இணைமொழிகள்

### ம்

- மந்திர தந்திரம்
- முட்டி மோதி
# இணை மொழிகள்

## சில இணைமொழிகள்

### வ்

- வந்தவன் போனவன்
- வம்பு தும்பு
- வாடி வதங்கி
- வீரனும் சூரனும்
# திருவிளையாடல் புராணம்

**திருவிளையாடல் புராணம்** என்பது சிவபெருமானது திருவிளையாடல்களைக் கூறும் பரஞ்சோதி முனிவர் எழுதிய நூல் ஆகும். சிவபெருமான் தன்னுடைய அடியார்கள் மீதும், சிற்றுயிர்கள் மீதும் கொண்ட அன்பினால் தாமே பூலோகத்திற்கு வந்து செய்த திருவிளையாடல்களின் தொகுப்பாக இந்நூல் அமைந்துள்ளது.
# திருவிளையாடல் புராணம்

## ஆசிரியர் குறிப்பு

பரஞ்சோதி முனிவர் திருமறைக்காடு (வேதாரண்யம்) என்னும் ஊரில் மீனாட்சி சுந்தர தேசிகர் என்பவருக்கு மகனாகப் பிறந்தவர். மதுரையில் சத்குருவை ஏற்று சைவ சந்நியாசம் பெற்றார். மதுரை மீனாட்சியம்மை பராசக்தி பரஞ்சோதி முனிவரின் கனவில் தோன்றிச் சிவபெருமானின் திருவிளையாடல்களைப் பாடும்படி கூறியமையால் இந்நூலைப் பரஞ்சோதியார் இயற்றியதாக நம்பப்படுகிறது.
இவர் இயற்றிய வேறுநூல்கள்:  
1. திருவிளையாடற்போற்றிக் கலிவெண்பா
1. மதுரைப் பதிற்றுப்பத்தந்தாதி
1. வேதாரணிய புராணம்  
இவரது காலம்:கி.பி.17-ஆம் நூற்றாண்டு என்பர்.
# திருவிளையாடல் புராணம்

## நூல் அமைப்பு

மதுரையில் சிவபெருமான் செய்த திருவிளையாடல்கள் பற்றி ஹாலாஸ்ய மகாத்மியம் என்னும் வடமொழி நூலில் சொல்லப்பட்டுள்ளது. வியாசர் இயற்றிய ஸ்கந்த புராணத்தில் இந்த லீலைகள் சொல்லப்பட்டுள்ளன. நந்தி தேவர் சனத்குமார முனிவருக்கு இந்த லீலைகள் பற்றிச் சொன்னார் என்றும், அதை வியாசருக்குச் சனத்குமாரர் சொன்னார் என்றும், வியாசர் அதை ஸ்கந்தபுராணத்தில் எழுதினார் என்றும் வழங்கப்படுகிறது.  
ஹாலாஸ்ய மகாத்மியத்தைப் பரஞ்சோதி முனிவர் தமிழில் மொழி பெயர்த்தார். அதை அப்படியே மொழி பெயர்க்காமல், தமிழுக்கே உரித்தான செய்யுள் நடையில் 3363 செய்யுள்களாக வடித்தார். இதில் முதல் 343 செய்யுள்கள் காப்பு, மதுரை நகர சிறப்பு உள்ளிட்டவற்றை உள்ளடக்கியது. 344-ஆவது செய்யுள் முதல் தான் பெருமானின் திருவிளையாடல் தொடங்குகிறது.  
திருவிளையாடல் புராணம் மூன்று காண்டங்களாகப் பிரிக்கப்பட்டு 64 படங்களைக் கொண்டுள்ளது. அவையாவன,.  
மதுரைக்காண்டம் - 18 படலங்கள்
கூடற்காண்டம் - 30படலங்கள்
திருவாலவாய்க் காண்டம் - 16 படலங்கள்
# திருவிளையாடல் புராணம்

## நூல் அமைப்பு

### காப்பிய உறுப்புகள்

- காப்பு
- வாழ்த்து
- நூற்பயன்
- கடவுள்வாழ்த்து
- பாயிரம்
- அவையடக்கம்
- திருநாட்டுச்சிறப்பு
- திருநகரச் சிறப்பு
- திருக்கயிலாயச் சிறப்பு
- புராண வரலாறு
- தலவிசேடம்
- தீர்த்தவிசேடம்
- மூர்த்தி விசேடம்
- பதிகம்
# திருவிளையாடல் புராணம்

## படலங்கள்

முதல் பகுதியான மதுரைக் காண்டம் இந்திரன் பழி தீர்த்த படலம் முதல் வருணன் விட்ட கடலை வற்றச் செய்த படலம் வரை 18 படலங்களைக் கொண்டுள்ளது. அடுத்த கூடற் காண்டம் நான்மாடக் கூடலான படலம் முதல் நாரைக்கு முத்தி கொடுத்த படலம் வரையான 30 படலங்களையும், மூன்றாவது பகுதியான திருவாலவாய்க் காண்டம் திருவாலவாயான படலம் முதல் வன்னியும் கிணறும் இலிங்கமும் அழைத்த படலம் வரை 16 படலங்களையும் கொண்டுள்ளது. ஆக மொத்தம் 64 படலங்கள் அமைந்துள்ளன.
# திருவிளையாடல் புராணம்

## படலங்கள்

### 64 திருவிளையாடல்கள்

திருவிளையாடற்புராணத்தில் சிவபெருமானின் 64 திருவிளையாடல்களும் தனித்தனிப் படலங்களாக விளக்கப்பட்டுள்ளன.  
1. இந்திரன் பழி தீர்த்த படலம்.
1. வெள்ளையானை சாபம் தீர்த்த படலம்.
1. திருநகரங்கண்ட படலம்.
1. தடாதகைப் பிராட்டியார் திருவவதாரப் படலம்.
1. தடாதகையாரின் திருமணப் படலம்.
1. வெள்ளியம்பலத் திருக்கூத்தாடிய படலம்.
1. குண்டோதரனுக்கு அன்னமிட்ட படலம்.
1. அன்னக் குழியும் வைகையையும் அழைத்த படலம்.
1. ஏழுகடல் அழைத்த படலம்.
1. மலயத்துவசனை அழைத்த படலம்.
1. உக்கிரபாண்டியன் திருவவதாரப் படலம்.
1. உக்கிர குமாரனுக்கு வேல்வளை செண்டு கொடுத்த படலம்.
1. கடல் சுவற வேல்விட்ட படலம்.
1. இந்திரன் முடிமேல் வளையெறிந்த படலம்.
1. மேருவைச் செண்டாலடித்த படலம்.
1. வேதத்துக்குப் பொருள்அருளிச் செய்த படலம்.
1. மாணிக்கம் விற்ற படலம்.
1. வருணன் விட்ட கடலை வற்றச் செய்த படலம்.
1. நான் மாடக்கூடலான படலம்.
1. எல்லாம் வல்ல சித்தரான படலம்.
1. கல்லானைக்குக் கரும்பருத்திய படலம்.
1. யானை எய்த படலம்.
1. விருத்த குமார பாலரான படலம்.
1. கால் மாறி ஆடிய படலம்.
1. பழியஞ்சின படலம்.
1. மாபாதகம் தீர்த்த படலம்.
1. அங்கம் வெட்டின படலம்.
1. நாகமேய்த படலம்.
1. மாயப்பசுவை வதைத்த படலம்.
1. மெய்க் காட்டிட்ட படலம்.
1. உலவாக்கிழி அருளிய படலம்.
1. வளையல் விற்ற படலம்.
1. அட்டமாசித்தி உபதேசித்த படலம்.
1. விடை இலச்சினை இட்ட படலம்.
1. தண்ணீர்ப்பந்தல் வைத்த படலம்.
1. இரசவாதம் செய்த படலம்.
1. சோழனை மடுவில் வீட்டிய படலம்.
1. உலவாக் கோட்டை அருளிய படலம்.
1. மாமனாக வந்து வழக்குரைத்த படலம்.
1. வரகுணனுக்கு சிவலோகம் காட்டிய படலம்.
1. விறகு விற்ற படலம்.
1. திருமுகம் கொடுத்த படலம்.
1. பலகை இட்ட படலம்.
1. இசைவாது வென்ற படலம்.
1. பன்றிக் குட்டிக்கு முலை கொடுத்த படலம்.
1. பன்றிக் குட்டிகளை மந்திரிகளாக்கிய படலம்.
1. கரிக்குருவிக்கு உபதேசம் செய்த படலம்.
1. நாரைக்கு முத்தி கொடுத்த படலம்.
1. திருவாலவாயான படலம்.
1. சுந்தரப்பேரம் செய்த படலம்.
1. சங்கப்பலகை கொடுத்த படலம்.
1. தருமிக்குப் பொற்கிழியளித்த படலம்.
1. கீரனைக் கரையேற்றிய படலம்.
1. கீரனுக்கு இலக்கணம் உபதேசித்த படலம்.
1. சங்கத்தார் கலகந்தீர்த்த படலம்.
1. இடைக்காடன் பிணக்குத் தீர்த்த படலம்.
1. வலை வீசின படலம்.
1. வாதவூர் அடிகளுக்கு உபதேசித்த படலம்.
1. நரி பரியாக்கிய படலம்.
1. பரி நரியாக்கிய படலம்.
1. மண் சுமந்த படலம்.
1. பாண்டியன் சுரம் தீர்த்த படலம்.
1. சமணரைக் கழுவேற்றிய படலம்.
1. வன்னியும் கிணறும் இலிங்கமும் அழைத்த படலம்.
# திருவிளையாடல் புராணம்

## நூல் சிறப்பு

இந்நூல் மதுரையின் தலபுராணமாகவும் போற்றப்படுகிறது.
# திருவிளையாடல் புராணம்

## வரலாறு

சிவபெருமான் உமாதேவியாருக்கு சங்கர சங்கிதையை அருளிச்செய்தார்.முருகப்பெருமான் அதனை அகத்திய முனிவருக்கு அருளினார். அகத்திய முனிவர் பிற முனிவர்களுக்கு எடுத்துக்கூறினார்.திருவிளையாடற் புராணங்களில் மூர்த்தி, தல, தீர்த்த விசேடமுள்ள திருப்பூவணத்துடன் (மதுரைக்கு அருகில் உள்ள திருப்புவனம்) தொடர்புடைய பகுதிகள் எடுத்துரைக்கப் பெற்றுள்ளன.இத்தலத்திலே சிவபெருமான் புரிந்த 64 திருவிளையாடல்கள் இப்புராணத்தில் விபரிக்கப்பட்டுள்ளன.
# திருவிளையாடல் புராணம்

## நான்கு திருவிளையாடல் புராணங்கள்

நான்கு திருவிளையாடற் புராணங்கள் உள்ளன. இவற்றுள் புலியூர் நம்பி என்பவரும் பரஞ்சோதி முனிவர் என்பவரும் ஆக்கியவையே குறிப்பிடத்தக்கவை. பரஞ்சோதி முனிவர் எழுதியது சிறப்புப் பெற்றுத் திகழ்கிறது.
- கல்லாடம் 30 திருவிளையாடல்களைக் குறிப்பிடுகிறது.
- பழைய திருவிளையாடல் புராணம் - நம்பியாண்டார் நம்பி பாடியது. 64 திருவிளையாடல்களை விரித்துக் கூறும் முதல் நூல்
- திருவாலவாயுடையார் திருவிளையாடற்புராணம் - பெரும்பற்றப் புலியூர் நம்பி
- கடம்பவன புராணம் - தொண்டைநாட்டு இலம்பூர் வீமநாதபண்டிதர்
- சுந்தர பாண்டியம் - தொண்டைநாட்டு வாயற்பதி அனதாரியப்பன்
- திருவிளையாடற் புராணம் - பரஞ்சோதி முனிவர்
# யூலியன் அசாஞ்சு

**யூலியன் பவுல் அசாஞ்சு** (*Julian Paul Assange*, பிறப்பு: 3 சூலை 1971) என்பவர் ஆத்திரேலிய ஊடகவியலாளரும், வெளியீட்டாளரும் ஆவார். விக்கிலீக்ஸ் இணையத்தளத்தை நிறுவி, அதன் முதன்மை ஆசிரியராகவும் பேச்சாளராகவும் உள்ளார். விக்கிலீக்சைத் தொடங்குவதற்கு முன்னர் இவர் இயற்பியல், கணிதவியல் மாணவராகவும் கணினி நிரலாளராகவும் இருந்தார்.  
அசாஞ்சு 2006 ஆம் ஆண்டில் விக்கிலீக்ஸ் இணையத்தளத்தைத் தொடங்கினார். இவர், ஐக்கிய அமெரிக்காவின் ஆப்கானித்தான், ஈராக் போர்கள் குறித்த பெரும் எண்ணிக்கையிலான இரகசிய ஆவணங்களைத் தனது இணையத்தளத்தில் கசிய விட்டதை அடுத்து, உலக அளவில் பெரும் கவனிப்புக்குள்ளானார். இவர், பல நாட்டு அரசுகளின் கண்டனத்துக்குள்ளாகியிருந்த அதே வேளையில், உலக அளவில் மனித உரிமை ஆர்வலரிடையே பிரபலம் பெற்றார். பல ஊடக விருதுகளைப் பெற்றுள்ளார்.  
அசாஞ்சு பல நாடுகளில் வசித்து வந்துள்ளார். தாம் எப்போதும் பயணித்தபடியே உள்ளதாக அவர் செய்தியாளர்களிடம் தெரிவித்துள்ளார். நவம்பர் 2010 இல் சுவீடன் நீதிமன்றம், இவர் மீது பாலியல் குற்றச்சாட்டுகள் சுமத்திப் பன்னாட்டுப் பிடியாணையைப் பிறப்பித்தது. ஆனால், இக்குற்றச்சாட்டுகளை மறுத்த அசாஞ்சு, இது விக்கிக்கசிவுகளினால் பாதிக்கப்பட்டோரால் புனையப்பட்ட வழக்கு என்று கூறினார். இருப்பினும் 2010 திசம்பர் 7ஆம் திகதி இவர் இலண்டனில் காவல்துறையினரிடம் சரணடைந்தபோது கைது செய்யப்பட்டார். 2010 திசம்பர் 14 அன்று இவர் பிணையில் விடுவிக்கப்பட்டபோதிலும் இரண்டு நாள் கழித்தே திசம்பர் 16 அன்று சிறையில் இருந்து விடுவிக்கப்பட்டார்.  
2012 ஆகத்து மாதத்தில் எக்குவடோர் அரசு புகலிட உரிமையை வழங்கியது. அதன் பின்னர் இவர் இலண்டனில் உள்ள எக்குவடோர் தூதரகத்தில் தங்கியிருந்தார். இவருக்கு 2017 டிசம்பர் 12 முதல் எக்குவடோரின் குடியுரிமை வழங்கப்பட்டது.  
ஐக்கிய இராச்சியத்துக்கான எக்குவடோர் தூதர் காவல்துறையினரை தூதரகத்தினுள் அழைத்ததை அடுத்து, 2019 ஏப்ரல் 11 அன்று அசாஞ்சு பிரித்தானியக் காவல்துறையினரால் எக்குவடோர் தூதரகத்தில் வைத்துக் கைது செய்யப்பட்டார். அசாஞ்சு இத்தூதரகத்தில் மொத்தம் 2,487 நாட்கள் வாழ்ந்திருந்தார். ஐக்கிய இராச்சியத்தின் பிணை ஆணைச் சட்டத்தை மீறியதாக குற்றம் சாட்டப்பட்டு 50 வாரங்கள் சிறைத்தண்டனை விதிக்கப்பட்டார். மே 2019, சூன் 2020 இல், அமெரிக்க அரசு அசாஞ்சுக்கு எதிராக 1917 இன் உளவு சட்டத்தை மீறியதற்காக குற்றம் சாட்டியது, அத்துடன் அவர் கொந்தர்களுடன் சதி செய்ததாகக் குற்றம் சாட்டியது. அசாஞ்சு ஏப்ரல் 2019 முதல் சூன் 2024 வரை இலண்டனில் உள்ள பெல்மார்சு சிறையில் அடைக்கப்பட்டார், அமெரிக்க அரசாங்கத்தின் ஒப்படைப்பு முயற்சி பிரித்தானிய நீதிமன்றங்களில் எதிர்க்கப்பட்டது.  
சூன் 2024 இல், அசாஞ்சு அமெரிக்க வழக்குரைஞர்களுடன் ஒரு தண்டனைத் தவிர்ப்பு ஒப்பந்தத்தை ஏற்றுக்கொண்டார். உளவுச் சட்டத்தின் கீழ் வகைப்படுத்தப்பட்ட அமெரிக்க தேசிய பாதுகாப்பு ஆவணங்களைப் பெற்று வெளியிடச் சதி செய்த குற்றச்சாட்டின் பேரில் வடக்கு மரியானா தீவுகளுக்கான மாவட்ட நீதிமன்றத்தில் அவர் குற்றத்தை ஒப்புக்கொண்டார். ஒப்பந்தத்தின் விதிமுறைகளின் கீழ், நீதித்துறை வழக்கறிஞர்கள் அவரை உடனடியாக விடுவிக்க அனுமதிக்கும் தண்டனையை கோரினர். வெளியிடப்படாத ஆவணங்களைத் திருப்பித் தருமாறு அல்லது அழித்து, பிரமாணப் பத்திரத்தை வழங்குமாறு விக்கிலீக்சுக்கு அறிவுறுத்துமாறு அவருக்கு உத்தரவிடப்பட்டது. அசாஞ்சு உடனடியாக சைப்பேனை விட்டு முன்னாள் ஆத்திரேலியப் பிரதமரும், அமெரிக்காவுக்கான ஆத்திரேலியத் தூதருமான கெவின் ரட் உடன் வெளியேறினார். 2024 சூன் 26 அன்று அசாஞ்சு ஆத்திரேலியத் தலைநகர் கான்பரா வந்து சேர்ந்தார்.
# கிச்சிலான் அமதுர் றஹீம்

**கிச்சிலான் அமதுர் றஹீம்** (பிறப்பு: ஜனவரி 15, 1945) பல்துறைகளிலும் பங்களிப்பினை நல்கிவரும் மலாய் இனத்தைச் சேர்ந்த இலங்கை முஸ்லிம் பெண் எழுத்தாளரும், கலைஞருமாவார்.
# கிச்சிலான் அமதுர் றஹீம்

## வாழ்க்கைக் குறிப்பு

இலங்கையின் மேல் மாகாணம், கம்பகா மாவட்டம், நீர்கொழும்பு 'தளுபொத்த' என்ற கிராமத்தில் துவான் தர்மா கிச்சிலான், ஸ்ரோதிடிவங்சோ அஜ்மஈன் அப்பாய் ரெலியாபீபீ தம்பதியினரின் சிரேஷ்ட புதல்வியாகப் பிறந்த இவர் நீர்கொழும்பு அல்ஹிலால் மத்திய கல்லூரி, அளுத்கமை ஆசிரியர் பயிற்சிக் கல்லூரி ஆகியவற்றின் பழைய மாணவியாவார். பிள்ளைகள் றோஷான் தாரிக், எம்.எஸ்.காமிலா.
# கிச்சிலான் அமதுர் றஹீம்

## தொழில்

1963 ஆம் ஆண்டில் ஆசிரியையான இவர் 1990 ஆம் ஆண்டில் ஓய்வு பெற்றார். ஆசிரியராகப் பணிபுரிந்த காலத்தில் உப அதிபராகவும், உடற்கல்விப் போதனாசிரியராகவும், உடற்கல்விப் பரிசோதகராகவும், ஆரம்பக் கல்வி ஆசிரிய ஆலோசகராகவும், 1978 முதல் 1990 வரை முதன்மை மொழி தமிழ் ஆசிரிய ஆலோசகராகவும், மதிப்பீட்டு பரீட்சகராகவும் தனது சேவையை வழங்கியுள்ளார்.
# கிச்சிலான் அமதுர் றஹீம்

## முதல் ஆக்கங்கள்

### எழுத்துத் துறையில்

1958 ஆம் ஆண்டில் இவர் பள்ளி மாணவியாக இருக்கும் போது 'வெளிச்சம்' எனும் தலைப்பில் இவரின் கன்னிக் கவிதை கல்லூரி சஞ்சிகையில் இடம்பெற்றது. இதுவரை இருபத்து மூன்று சிறுகதைகளையும், இருநூறுக்கும் மேற்பட்ட கவிதைகளையும், முன்னூற்றுக்கும் மேற்பட்ட நாடகங்கள், வானொலிப் பிரதியாக்கங்கள், கட்டுரைகளையும் எழுதியுள்ளார்.
# கிச்சிலான் அமதுர் றஹீம்

## முதல் ஆக்கங்கள்

### வானொலியில்

முதல் வானொலி ஆக்கம் 1975இல் 'சமூகத்தில் முஸ்லிம் பெண்களின் பங்கு' எனும் தலைப்பில் இலங்கை வானொலியில் ஒலிபரப்பப்பட்டது. வானொலிப்பிரதி எழுதுதல், சிறுகதையாக்கம், கவிதை, கட்டுரை, உரையாடல்கள், நாடகங்கள் எழுதுதல், வானொலி தொலைக்காட்சி நாடகங்கள் நடித்தல், நடிப்பித்தல், பேச்சு, நிகழ்ச்சிகள் அமைப்பு, பெருநாள் விசேட நிகழ்ச்சிகள் தயாரித்தல், பாடல், பாடலாக்கம், கிராமியப் பாடல்கள் என்ற அடிப்படையில் இவரின் ஆற்றல்கள் வெளிப்படுத்தப்பட்டன.  
வானொலியில் மாதர் மஜ்லிஸ், இளைஞர் இதயம், இல்முல் இஸ்லாம் ஆகிய நிகழ்ச்சிகளில் குரல் கொடுக்கும் கலைஞராக கடமையாற்றிய இவர் பல நேர்காணல்கள், உரையாடல்களிலும், விசேட உரைச்சித்திரங்களிலும் பங்கேற்றுள்ளார். இவரால் நடிப்பில் பங்கேற்ற நாடகங்களுள் ஒரு ராகம் சுருதி கலைகிறது, அவர்கள் நடிக்கிறார்கள், மகனே எனக்கா இப்படி செய்தாய், வீடு,உண்மைகள் உணரப்படும் போது, இரத்தத்தில் வந்த சொந்தங்கள் போன்ற நாடகங்கள் குறிப்பிடத்தக்கவை.
# கிச்சிலான் அமதுர் றஹீம்

## முதல் ஆக்கங்கள்

### தொலைக்காட்சியில்

தொலைக்காட்சிக்கென இவரால் பிரதியாக்கம் செய்யப்பட்ட இசைநாடகம் 'நீதி' எனும் தலைப்பில் 1985ஆம் ஆண்டில் இலங்கை ரூபவாஹினியில் ஒளிபரப்பாகியது.
# கிச்சிலான் அமதுர் றஹீம்

## இசைத்துறை

பாடுவதிலும், பேச்சாற்றலிலும் ஆற்றல் கொண்டிருந்த இவர் 1972ஆம் ஆண்டில் பொதுமேடைகளில் தனது திறமையை வெளிப்படுத்த ஆரம்பித்தார். இச்சந்தர்ப்பத்தினை 'கல்பனா இசைக்குழு' இவருக்கு வழங்கியது.
# கிச்சிலான் அமதுர் றஹீம்

## சிங்களமொழித் தேர்ச்சி

தமிழ்மொழியினைப் போலவே சிங்கள மொழியிலும் தேர்ச்சி பெற்ற இவர் பெண்களின் நல உரிமைகள் சம்பந்தப்பட்டதும், சமூக உணர்வுமிக்கதுமான பல கட்டுரைகளை சிங்களப் பத்திரிகைகளில் எழுதியுள்ளார். இந்த அடிப்படையில் சிங்கள மொழியில் எழுதப்பட்ட இவரது முதலாவது ஆக்கம் 'சஹன' எனும் பத்திரிகையில் 1991 இல் பிரசுரமானது. இதேயாண்டில் இவரால் எழுதி, தயாரிக்கப்பட்ட 'வினிச்ஷய' எனும் சிங்கள இசைநாடகம் இலங்கை ரூபாவாஹினியில் ஒளிபரப்பாகி நேயர்களின் வரவேற்பினைப் பெற்றது.
# கிச்சிலான் அமதுர் றஹீம்

## 'மிமிக்ரி' கலை

'மிமிக்ரி' கலையிலும் இவர் பங்களித்துள்ளார். ஒரு நடிகரைப் போல அல்லது ஒரு அரசியல்வாதியைப் போல அல்லது ஒரு பிரபல்யமானவரைப் போல அவரின் குரலால் பேசுவதும், அவரின் அபிநயங்களை வெளிப்படுத்துவதும் அனைவராலும் செய்ய முடியாததொன்று. 1986 ஆம் ஆண்டில் இவர் இலங்கை வானொலி முஸ்லிம் சேவை இளைஞர் இதயத்தில் 9 பாத்திரங்கள் கொண்ட பத்து நிமிட நாடகத்தினை தனியொருவராக குரல்கொடுத்து நடித்தமை இவரின் திறமைக்கு சான்றாக அமைந்து. இவரின் வானொலி நாடகத்துறையில் இந்நாடகம் ஒரு திருப்புமுனையை அமைத்தது. பல மேடை நிகழ்ச்சிகளிலும் இவர் மிமிக்ரி நடிப்பை வெளிப்படுத்தியுள்ளார்.
# கிச்சிலான் அமதுர் றஹீம்

## சாரணீயம்

பெண் சாரணீய 37வது குழுத்தலைவியாகக் 1974 இல் கடமையாற்றியுள்ளார்.
# கிச்சிலான் அமதுர் றஹீம்

## எழுத்தணி

1965இல் அரபு எழுத்தணிக்காக வெண் கலப்பரிசிலையும், சீலை ஓவியந்தீட்டலுக்காக தேசிய விருதினையும் (லயன்ஸ் கழகத்திலிருந்து) பெற்றுள்ளார்.
# கிச்சிலான் அமதுர் றஹீம்

## பாரிசவாதம்

இவர் தற்போது ஒரு பாரிசவாத நோயாளி. நான்கு ஆண்டுகளாக இவர் மேற்கொண்ட புனருத்தாபன பௌதீக சிகிச்சையின் மூலமாக இடதுபக்க இயக்கம் மீளவே தனது வழமையான வேலைகளை சிறுகச் சிறுக செய்ய இடது கையைப் பழக்கிக் கொண்டார். (இவர் ஏற்கெனவே வலது கையால் எழுதியவர்)  
சிகிச்சை பெற்றுவந்த காலகட்டங்களில் புனருத்தாபன மருத்துவமனையில் வலது குறைந்தவர்களுக்கிடையே நடைபெற்ற போட்டி நிகழ்ச்சிகளில் பங்கேற்று 'தனிநபர்' நாடகத்தில் முதலிடத்தையும், பாடுவதில் இரண்டாமிடத்தையும் பெற்றிருக்கிறார். வலங்குறைந்த இடது கையைப் பயன்படுத்தி இவரால் வரையப்பட்ட சித்திரம் மேற்படி மருத்துவமனையில் தற்போதும் காட்சிக்காக வைக்கப்பட்டுள்ளது. இயற்கையான பாரிசவாதத்தால் இவர் பாதிக்கப்பட்ட போதிலும் கூட சக்கர நாற்காலியில் அமர்ந்தபடி இன்றும் இலக்கியப் பணியாற்றுகின்றார்.
# கிச்சிலான் அமதுர் றஹீம்

## வெளியிட்ட நூல்

- 'கவிக்குழந்தை' கவிதைத்தொகுதி  
பட்டதும் சுட்டதும், சிந்தையில் சிந்தியவை, கவிக்குழந்தை - இரண்டாம்பாகம், அனுபவங்கள் ஆகிய புத்தகங்களை வெளியிடும் முயற்சியில் ஈடுபட்டுள்ளார்.
# கிச்சிலான் அமதுர் றஹீம்

## விருதுகள்

- இலங்கை அரசால் வழங்கப்படும் -கலாபூசணம் விருது. 2009
# டிசம்பர் 2010

**டிசம்பர் 2010** (*December 2010*), ஒரு புதன்கிழமை ஆரம்பித்து 31 நாட்களின் பின்னர் ஒரு வெள்ளிக்கிழமை முடிவடைகிறது. தமிழ் நாட்காட்டியின் படி மார்கழி மாதம் டிசம்பர் 16 வியாழக்கிழமை தொடங்கி, 2011 சனவரி 14 வெள்ளிக்கிழமை முடிவடையும்.
# டிசம்பர் 2010

## சிறப்பு நாட்கள்

- டிசம்பர் 1 - உலக எய்ட்ஸ் நாள்
- டிசம்பர் 1 - ஆனாய நாயனார் குருபூசை
- டிசம்பர் 3 - அனைத்துலக ஊனமுற்றோர் நாள்
- டிசம்பர் 4 - கடற்படையினர் தினம் (இந்தியா)
- டிசம்பர் 5 - ஆறுமுக நாவலர் நினைவுநாள்
- டிசம்பர் 6 - புனித நிக்கலஸ் நாள்
- டிசம்பர் 6 - கோயிலார் நாயனார் குருபூசை
- டிசம்பர் 7 - மூர்க்க நாயனார் குருபூசை
- டிசம்பர் 8 - சிறப்புலி நாயனார் குருபூசை
- டிசம்பர் 17 - மொகரம் பண்டிகை
- டிசம்பர் 17 - வைகுண்ட ஏகாதசி
- டிசம்பர் 22 - ஆருத்ரா தரிசனம்
- டிசம்பர் 22 - சடைய நாயனார் குருபூசை
- டிசம்பர் 25 - கிறித்துமசு
# டிசம்பர் 2010

## நிகழ்வுகள்

---
# சாவி (எழுத்தாளர்)

**சா. விசுவநாதன்** (ஆகத்து 10, 1916 - பெப்ரவரி 9, 2001) **சாவி** என்ற புனைபெயரில் எழுதிய ஒரு தமிழ் எழுத்தாளரும், இதழ் ஆசிரியருமாவார். தமிழின் மிகச் சிறந்த நகைச்சுவை எழுத்தாளர்களில் ஒருவர். சிறுவயதிலேயே இதழ்த்துறையில் நுழைந்த இவர் கல்கி, ராஜாஜி, காமராசர், பெரியார் முதலான முக்கியமானவர்கள் பலருடன் நெருங்கிப் பழகும் வாய்ப்பைப் பெற்றார். கல்கி, ஆனந்த விகடன், குங்குமம், தினமணிக் கதிர் போன்ற இதழ்களில் பணியாற்றிய பின்னர் *சாவி* என்ற பெயரில் வார இதழ் ஒன்றைத் தொடங்கி பல ஆண்டுகள் அதன் ஆசிரியராகப் பணி புரிந்தார்.
# சாவி (எழுத்தாளர்)

## வாழ்க்கைச் சுருக்கம்

தமிழ்நாட்டின் வட ஆற்காடு மாவட்டம் ஆரணி அருகே இருக்கும் மாம்பாக்கம் என்னும் சிற்றூரில் சாமா சுப்பிரமணிய சாஸ்திரிக்கும் மங்களாவுக்கும் பிறந்தவர் விசுவநாதன். தந்தையின் பெயர் முதல் எழுத்து "சா'வுடன் தனது முதல் எழுத்து "வி'யும் சேர்த்து "சாவி' என்று புனைபெயர் வைத்துக்கொண்டு எழுதிப் புகழ்பெற்றார். கிராமத்தில் நான்காவது வகுப்போடு படிப்பை நிறுத்திக் கொண்டவர். ஆனால் பள்ளிப்படிப்பு இல்லாவிட்டாலும் சுதேசமித்திரனைத் தொடர்ந்து படித்து வந்ததால் விடயம் அறிந்த பையன் என்று விசுவநாதனுக்கு ஒரு பெயர்.
# சாவி (எழுத்தாளர்)

## எழுத்துலகில்

தன் ஊரிலிருந்தபடியே கல்கியில் அவ்வப்பொழுது *விடாக்கண்டர்* என்ற பெயரில் எழுதி வந்தார். பின்னர் கல்கி ஆசிரியர் **சதாசிவம்** சாவியை அழைத்து உதவி ஆசிரியர் பதவி வழங்கினார். தொடர்ந்து கல்கியில் இவர் எழுதிய *மாறுவேஷத்தில் மந்திரி*, *சூயஸ் கால்வாயின் கதை* போன்ற நகைச்சுவைக் கட்டுரைகளுக்கு வாசகர்கள் மத்தியில் நல்ல வரவேற்பு கிடைத்தது.  
பின்னர் ஆனந்த விகடன் இதழில் ஆசிரியராகி *வாஷிங்டனில் திருமணம்* என்ற நகைச்சுவைத் தொடரை எழுதினார். இத்தொடர் பெரும் புகழ் ஈட்டியது. சிறிது காலம் ஆனந்த விகடனில் பணியாற்றிய பின்னர் குங்குமம், பின்னர் தினமணிக் கதிர் ஆகியவற்றின் ஆசிரியர் பதவியைச் சாவி ஏற்றுக்கொண்டார். பின்னர் *சாவி* என்ற பெயரில் வார இதழ் ஒன்றைத் தொடங்கி பல ஆண்டுகள் அதன் ஆசிரியராகப் பணி புரிந்தார்.  
சாவியின் எழுத்துகள் நாட்டுடமையாக்கப்பட்டுள்ளதால், அவருடைய பல படைப்புகள் மின்னூல்களாகத் தமிழ் இணையக் கல்விக் கழகத்தில் கிடைக்கின்றன.
# சாவி (எழுத்தாளர்)

## சமூகப் பணி

ஞானபாரதி என்ற அமைப்பை நண்பர்கள் சிலருடன் சேர்ந்து தொடங்கினார். கலைத்துறையிலும் இதழ்த் துறையிலும் முத்திரை பதித்தவர்களுக்கு ஞானபாரதி விருதும் பொற்கிழியும் அளித்துக் கௌரவித்து வந்தார்.
# சாவி (எழுத்தாளர்)

## மறைவு

மு. கருணாநிதி தலைமையில் சாவி எழுதிய புத்தகங்களின் வெளியீட்டு விழா நாரத கான சபா அரங்கில் சிறப்பாக நடந்து கொண்டிருந்தவேளையில் தன்னுடைய பழைய நினைவுகளை மேடையில் பேசிக்கொண்டிருந்தபொழுதே மாரடைப்பு ஏற்பட்டு மருத்துவமனையில் சேர்க்கப்பட்டார். அங்கே சில மாதங்கள் நினைவின்றி இருந்த சாவி 2001, பெப்ரவரி 9 இல் காலமானார்.
# சாவி (எழுத்தாளர்)

## இவர் எழுதியவை

1. வாஷிங்டனில் திருமணம்
1. விசிறி வாழை (நூல்)
1. வழிப்போக்கன் (நூல்)
1. வடம்பிடிக்க வாங்க ஜப்பானுக்கு (நூல்)
1. வேதவித்து (நூல்)
1. கேரக்டர் (நூல்)
1. பழைய கணக்கு (நூல்)
1. இங்கே போயிருக்கிறீர்களா? (நூல்)
1. ஊரார் (நூல்)
1. திருக்குறள் கதைகள் (நூல்)
1. கோமகனின் காதல் (நூல்)
1. தாய்லாந்து (நூல்)
1. உலகம் சுற்றிய மூவர் (நூல்)
1. என்னுரை (நூல்) (கலைஞரின் முன்னுரையுடன்)
1. ஆப்பிள் பசி (நூல்)
1. நான் கண்ட நாலு நாடுகள் (நூல்)
1. நவகாளி யாத்திரை (நூல்)
1. சிவகாமியின் செல்வன் (நூல்)
1. சாவியின் கட்டுரைகள் (நூல்)
1. சாவியின் நகைச்சுவைக் கதைகள் (நூல்)
1. தெப்போ 76 (நூல்)
1. வத்ஸலையின் வாழ்க்கை (நூல்)
1. கனவுப்பாலம் (நூல்)
1. மௌனப் பிள்ளையார் (நூல்)
1. சாவி-85 (நூல்)
# சாவி (எழுத்தாளர்)

## நடத்திய இதழ்கள்

1. வெள்ளிமணி
1. சாவி
1. பூவாளி
1. திசைகள்
1. மோனா
1. விசிட்டர் லென்சு
# ஜிவிபர்

**ஜிவிபர்** (*GWibber*) ஒரு கட்டற்ற / திறந்த மென்பொருள் வகையைச் சேர்ந்த மென்பொருள் ஆகும். இது பைத்தான் மற்றும் ஜிடிகே+ ஆகியவற்றின் மூலம் உருவாக்கப்பட்டுள்ளது. இது குனோம் பணிச்சூழலில் இயல்பிருப்பாக(Default) அமைந்த ஒரு குறுஞ்செய்தி உள்ளீட்டுச்செயலி (Microblogging Client)ஆகும். ஜிவிபர் மூலம் டிவிட்டர், பிளிக்கர், ஃபேஸ்புக், டிக்(Digg), கூகுள் ரீடர்(Google Reader) போன்ற பல சமூக குறுஞ்செய்தி வலைதளங்களில்(Social Bloging sites) ஒரே சமயத்தில் ஒரு செய்தியை பகிர்ந்துகொள்ள முடியும்.
# தரவுப் பாட்டை

கணினி வடிவமைப்பில் **தரவுப் பாட்டை** அல்லது பாட்டை என்பது கணினியின் உள்ளே உள்ள கூறுகளுக்கிடையேயோ கணினிகளுக்கிடையேயோ தரவுகளை மாற்றும் ஒரு துணை அமைப்பாகும்.
முன்பு கணினியில் பாட்டைகள் என்பவை **பல்வேறு இணைப்புகளுடைய இணையான மின்னணு இணைப்புகள் (பாட்டைகள்)** எனப்பட்டன. நவீன பாட்டைகள் மின்னணு இணைப்புகளையும் இருமத் துணுக்கு இணைப்புகளையும் (Bit serial connections) சேர்த்துப் பயன்படுத்துகின்றன.
# தரவுப் பாட்டை

## வரலாறு

### முதல் தலைமுறை

முதல் தலைமுறை கணினிகளின் பாட்டைகள் நினைவகத்தோடும் புறக்கருவிகளோடும் (Peripheral Devices) இணைக்கப்பட்ட பல வடங்களின் தொகுப்பாக இருந்தன. அவை மின்னணுப் பாட்டைகள் என்றோ பாட்டைப் பட்டைகள் (Bus Bars) என்றோ அழைக்கப்பட்டன. எவ்வாறாயினும் நினைவகத்திற்கு ஒரு பாட்டையும் புறக்கருவிகளுக்காக ஒரு பாட்டையும் குறைந்தபட்சம் இருந்தன. இவை தனிப்பட்ட கட்டளைகள் மூலம் வெவ்வேறு நேரங்களிலும் வெவ்வேறு நெறிமுறைகளிலும் அணுகப்பட்டன.  
முதன்முதலில் உணரப்பட்ட சிக்கலானது குறுக்கீடுகளின் பயனாய் ஏற்பட்டதாகும். முந்தைய கணினி நிரல்கள் உள்ளீட்டு வெளியீட்டுக் கருவிகளைச் செயல்படுத்த புறக்கருவிகள் அணியமாகும் வரை ஒரு சுற்றில் (சுழற்சியில்/மடக்கில்) காத்திருந்தன. இது கணினி நிரலின் நேரவிரயத்தைக் குறிக்கிறது. இந்நேரத்தில் அந்நிரல் வேறு பணிகளைச் செய்ய முடியும். ஆனால் அவ்வாறு செய்யும் போது மீண்டும் நிரலைச் சோதிக்க வேண்டியிருந்ததால் **தரவு இழப்பு** ஏற்பட்டது. எனவே பொறிஞர்கள் (Engineers) புறக்கருவிகள் மையச் செயலகத்தைக் குறுக்கிடச் (இடையூறு) செய்தனர். இதன் மூலம் எப்புறக் கருவியும் நிரல் செயல்படுத்தப்பட்டுக் கொண்டிருக்கும் எவ்வேளையிலும் மையச் செயலகத்தைக் குறுக்கிட்டுத் தன் பணிக்காகப் பயன்படுத்திக் கொள்ள முடிந்தது. இக்குறுக்கீடுகளும் முறைப்படுத்தப்பட்ட ஒன்றாக இருந்தது. அதாவது குறுக்கீடுகள் முதன்மைப் படுத்தப்பட்டன (Prioritized). ஏனெனில் மையச் செயலகமானது ஒரு நேரத்தில் ஒரு புறக்கருவியின் கட்டளையை மட்டுமே நிறைவேற்றத்தகு திறம் பெற்றிருந்தது.  
பின்னாட்களில் கணினி நிரல்கள் தங்களுக்குத் தேவையான நினைவகங்களைப் பல மையச் செயலகங்களுக்குப் பொதுவாய்ப் பகிரத் தொடங்கின. அப்போதும் நினைவகப் பாட்டையை ஒவ்வொரு நிரலும் அணுகுவது முறைப்படுத்தப்பட்டன. அதாவது முதலில் வரும் நிரலே முதலில் நினைவகத்தை அணுகியது.  
இம்மாதிரியான குறுக்கீட்டு முதன்மைப்பாடும் பாட்டை அணுகலும் டெய்சி சங்கிலி (Daisy Chain) என்ற வகை வலையமைப்பு இடவியலைப் (Network Topology) பயன்படுத்தி மேற்கொள்ளப்பட்டன.  
டி.இ.சி. நிறுவனமானது, அதிக அளவில் உற்பத்தி செய்யப்படும் சிறு கணினிகளுக்கும் (Mini Computers) அமைவுப் புறக் கருவிகளுக்கும் (Mapped Peripherals) இருபாட்டைகள் இருப்பது தேவையற்ற ஒன்றென்றும் செலவை அதிகரிக்கும் செயல் என்றும் கருதியது.  
முந்தைய நுண் கணினிகளில் (Micro Computers) ஓர் எதிரிடையான அச்சுச் சுற்று இணைப்புப் பலகையானது நேரடியாகவோ இடைநிலையின் மூலமோ மையச் செயலகத்துடன் இணைக்கப்பட்டிருப்பது அவசியமாக இருந்தது. மையச் செயலகத்தில் பயன்படுத்தப்பட்ட அதே தரவூசிகளையும் (Data Pins) முகவரியூசிகளையும் (Address Pins) பயன்படுத்தித்தான் நினைவகம் போன்ற இன்ன பிற கருவிகளும் தரவுப்பாட்டையுடன் இணையாக இணைக்கப்பட்டன. தகவல் தொடர்புகள் மையச் செயலகத்தால் கட்டுப்படுத்தப்பட்டன. அது சாதனங்களிலிருந்து தரவைப் படிக்கவும் எழுதவும் செய்தது. ஏனெனில் அவையே நினைவகக் கட்டமைப்பாக இருப்பவை. இவ்வனைத்தும் மையச் செயலகத்திலுள்ள ஒரு கடிகாரத்தால் கட்டுப்படுத்தப்பட்டன. இக்கடிகாரமே மையச் செயலகத்தின் வேகத்தையும் கட்டுப்படுத்தியது. இருப்பினும் அனைத்து சாதனங்களும் (கருவிகள்) மையச் செயலகத்தைத் தனித்த ஊசி மூலம் சமிக்ஞைகளைப் பிறப்பித்துக் குறுக்கிட்டன. எடுத்துக்காட்டாக வட்டு இயக்கியானது மையச் செயலகத்திற்கு ஒரு புதிய தரவு படிப்பதற்கு அணியமாக உள்ளதாக சமிக்ஞை அனுப்பும். அந்தக் குறிப்பிட்ட புள்ளியில் மையச் செயலகமானது அவ்வட்டு இயக்கிக்கு உண்டான "நினைவக இருப்பிடத்தைப்" படித்துத் தரவை நகர்த்துகிறது. கிட்டத்தட்ட S-100 என்ற பாட்டையைக் கொண்ட ஆல்டைர் முதல் அனைத்து நுண்கணினிகளும் இம்முறையிலேயே கட்டமைக்கப்பட்டன.
# தரவுப் பாட்டை

## வரலாறு

### மூன்றாம் தலைமுறை

இவை 2001 ஆம் ஆண்டு முதல் புழக்கத்தில் இருக்கின்றன. இவை மீப்போக்குவரத்தையும் (HyperTransport) கந்தழிப் பட்டையையும் (InfiniBand) கொண்டிருந்தன.
# இளசை சுந்தரம்

**இளசை சுந்தரம்** (*Ilasai Sundaram*) ஒரு சிறந்த சொற்பொழிவாளர், எழுத்தாளர், வானொலி நிகழ்ச்சித் தயாரிப்பாளர், நகைச்சுவையாளர் ஆவார். இவர் 1970 முதல் 1976 வரை எட்டயபுரம் ராஜா மேனிலைப்பள்ளியில் ஆசிரியராகப் பணியாற்றி பின்னர் அகில இந்திய வானொலியில் பணியாற்றினார். இறுதியாக மதுரை வானொலி மற்றும் பொதிகை தொலைக்காட்சி இயக்குநராகப் பணியாற்றி ஓய்வு பெற்றவர்.
# இளசை சுந்தரம்

## வானொலி நிகழ்ச்சிப் பங்களிப்புகள்

1976ல் சென்னை அகில இந்திய வானொலி நிலையத்தில் கல்வி ஒலிபரப்பில் எழுத்தாளராகப் பணியேற்றார். இவர் ஐம்பதுக்கும் மேற்பட்ட வானொலி நாடகங்களை எழுதியுள்ளார். நூற்றுக்கும் மேற்பட்ட உரைச்சித்திரங்களை அளித்துள்ளார். 1982 ஆம் ஆண்டு திருச்சி அகில இந்திய வானொலி நிலையத்தில் குழந்தைகளுக்கான நிகழ்ச்சியில் வானொலி அண்ணாவாகச் செயல்பட்டார். மேலும்,  
- வானொலியில் தங்கக் கப்பல் என்ற குழந்தைகளுக்கான தொடர் நாடகத்தை எழுதி, தயாரித்து வழங்கினார்.
- இந்திய விடுதலைப் போராட்ட நிகழ்வுகளை விடுதலையின் கதை எனும் தலைப்பில் குழந்தைகளுக்குக் கதை போல தொகுத்து வழங்கினார்.
- திருச்சி வானொலியின் இலக்கியப்பகுதியின் பொறுப்பாளராகச் செயல்பட்டு பல புதுமையான நிகழ்ச்சிகளை நடத்தினார், புகழேணி என்ற நிகழ்ச்சியின் மூலம் தமிழகத்தின் தலை சிறந்த அறிஞர்கள் அனைவரையும் நேர்காணல் கண்டு தொடர்ச்சியாக வானொலியில் வழங்கினார்.
- பாவேந்தர் பாரதிதாசன் நூற்றாண்டு விழாவின் போது பாரதிதாசன் பரம்பரை என்ற வகையில் பல கவிஞர்களைச் சந்தித்து வானொலியில் ஒலிபரப்பினார்.
- பாவேந்தர் பாரதிதாசனின் பாண்டியன் பரிசு நாடகத்தை வானொலிக்காக உருவாக்கினார். இது சிங்கப்பூர் வானொலியிலும் சிறப்பாக ஒலிபரப்பப்பட்டது.
- திருச்சி வானொலியில் ஏறக்குறைய ஆறு ஆண்டுகள் ஒவ்வொரு ஞாயிற்றுக்கிழமையும் பிற்பகல் 12.15 முதல் 12.30 மணி வரை நகைச்சுவை அரங்கம் என்ற சிறப்பு நிகழ்ச்சியை நடத்தினார்.
- தென்கச்சி சுவாமிநாதன் ஓய்வு பெற்ற பின்பு இன்று ஒரு தகவல் நிகழ்ச்சியை தொடர்ந்து தந்தார். இந்த நிகழ்ச்சியின் மூலம் ஏறத்தாழ இரண்டாயிரத்துக்கும் மேற்பட்ட தகவல்களை மக்களுக்கு வழங்கியுள்ளார்.
# இளசை சுந்தரம்

## எழுத்துப் பங்களிப்பும் பரிசுகளும்

### படைப்புகள்

- இவர் பல தமிழ் வார, மாத இதழ்களில் 250க்கும் மேற்பட்ட சிறுகதைகள், 175 இலக்கியக் கட்டுரைகள் 150 கவிதைகள் மற்றும் 50 நாடகங்கள் எழுதிப் பிரசுரமாகியுள்ளன.
# இளசை சுந்தரம்

## எழுத்துப் பங்களிப்பும் பரிசுகளும்

### பரிசுகள்

- 1968 ஆம் ஆண்டு தாமரை இலக்கிய இதழ் கல்லூரி மாணவர்களுக்காக தமிழக அளவில் நடத்திய சிறுகதைப் போட்டியில் வெள்ளைச்சாமி மனிதனாகிய போது என்ற சிறுகதைக்கு இரண்டாம் பரிசு.
- தினமணிக் கதிர் 1981ம் ஆண்டு நடத்திய சிறுகதைப் போட்டியில் பலியாடுகள் என்ற சிறுகதைக்கு இரண்டாம் பரிசு.
- ரத்னபாலா என்ற சிறுவர் இதழ் நடத்திய சிறுகதைப் போட்டியில் புதியதளிர்கள் என்ற சிறுகதைக்கு இரண்டாம் பரிசு.
- இலக்கிய வீதி நடத்திய சிறுகதைப் போட்டியில் ஊட்டு என்ற சிறுகதைக்கு இரண்டாம் பரிசு.
- ராணி வார இதழ் நடத்திய ஆதித்தனார் சிறுகதைப் போட்டியில் எங்கள் தாய் என்ற சிறுகதைக்கு இரண்டாம் பரிசு.
# இளசை சுந்தரம்

## நூல் பங்களிப்புகள்

- சாதகப் பறவைகள் சிறுகதைத் தொகுப்பு (1986)  
1. இந்நூல், மதுரைக் காமராசர் பல்கலைக்கழகத்தில் பட்டப்படிப்பு மாணவர்களுக்கு, மூன்றாண்டுகளுக்கு பாடநூலாக தேர்வு செய்யப்பட்டது.
1. திருச்சி பாரதிதாசன் பல்கலைக்கழகத்தில் பி.லிட் மாணவர்களுக்கு பாடநூலாக தேர்வு செய்யப்பட்டது.
1. திருச்சி தூய வளனார் கல்லூரியில் பட்டப்படிப்பு மாணவர்களுக்கு பாடநூலாகியது.
1. திருச்சி எஸ். ஆர். மகளிர் கல்லூரியில் பாடநூலாகத் தேர்வு செய்யப்பட்டது.
1. 1998ல் கேரளப் பல்கலைக்கழகத்தின் தமிழ் மாணவர்களுக்கு பாடநூலாயிற்று.
1. இத்தொகுதியில் உள்ள சில சிறுகதைகள் மலையாளத்தில் மொழி பெயர்க்கப்பட்டுள்ளன.  
- நகைச்சுவை நந்தவனம் (1995)
- வாங்க சிரிச்சுட்டுப் போகலாம் (2003)
- கர்மவீரரின் காலடிச் சுவடுகள் (2003)
- இன்று ஒரு தகவல் பாகம் -1 (2005)
- இன்று ஒரு தகவல் பாகம் -2 (2006)
- இன்று ஒரு தகவல் பாகம் -3 (2008)
# தமிழ்நேசன் (அருட்தந்தை)

வண. **பாவிலு கிறிஸ்து நேசரெட்னம் அடிகளார்** (பிறப்பு: அக்டோபர் 19, 1969) மன்னார் மறை மாவட்ட அருட்தந்தையும், தமிழ், ஆங்கில மொழி மூலமாக எழுதிவரும் ஒரு எழுத்தாளரும், பத்திரிகையாசிரியருமாவார்.
# தமிழ்நேசன் (அருட்தந்தை)

## வாழ்க்கைக் குறிப்பு

மன்னார் மாவட்டம், மன்னார் பிரதேச செயலாளர் பிரிவில் 'முருங்கன்' கிராமத்தில் சந்தான் பாவிலு, சந்தாக்குட்டி தம்பதியினரின் புதல்வராகப் பிறந்த நேசரெட்னம் அவர்கள் முருங்கன் மகா வித்தியாலயத்தில் ஆரம்பக் கல்வியையும், யாழ்ப்பாணம் சம்பத்திரிசியார் கல்லூரியில் உயர்தரக் கல்வியை பெற்றார். 1986ஆம் ஆண்டில் யாழ். புனித மாட்டீனார் ஆரம்ப குருமடத்தில் இணைந்து தனது குருத்துவ உருவாக்கத்தை ஆரம்பித்தார். கண்டி அம்பிட்டிய தேசிய குருத்துவக் கல்லூரியில் மெய்யியல் கல்வியையும் B.Ph (Rome), யாழ்ப்பாணம் புனித பிரான்சிஸ் சவேரியார் உயர் குருத்துவக் கல்லூரியில் இறையியல் கல்வியையும் B.Th (Rome) நிறைவு செய்தார்.
# தமிழ்நேசன் (அருட்தந்தை)

## சமயப்பணிகள்

மன்னார் மறைமாவட்டக் குருவாக 1997இல் திருநிலைப்படுத்தப்பட்ட இவர், 'வங்காலை புனித ஆனாள் ஆலயம்' (1997-1998), 'மன்னார் புனித செபஸ்தியார் பேராலயம்' (1998-2000) ஆகிய இடங்களில் உதவிப் பங்குத்தந்தையாகவும், 'தலை மன்னார் புனித லோறன்சியார் ஆலயத்தின்' பங்குத் தந்தையாகவும் (2000-2003) பணியாற்றினார். 2003 முதல் மன்னார் மறைமாவட்டத்தின் மறைக்கல்வி, கல்வி, விவிலியப்பணிகள் ஆணைக்குழுவின் இயக்குனராகவும்ää 2006ஆம் ஆண்டிலிருந்து மன்னார் மறைமாவட்டத்தின் மறைத்தூதுப் பணிகள் ஆணைக் குழுவின் இயக்குனராகவும் பணியாற்றி வருகின்றார்.
# தமிழ்நேசன் (அருட்தந்தை)

## எழுத்துத்துறையில்

அருட்தந்தை பாவிலு கிறிஸ்து நேசரெட்னம் அவர்கள் தமிழ் எழுத்துத்துறையில் அருட்தந்தை 'தமிழ்நேசன்' எனும் பெயரில் நன்கு பரிச்சயமானவர். இவரின் கன்னி ஆக்கம் இலங்கையின் முதுபெரும் கத்தோலிக்க பத்திரிகையான 'பாதுகாவலன்' பத்திரிகையில் 'அகதிகளை அரவணைப்பீர்' எனும் தலைப்பில் 1986ஆம் ஆண்டு பிரசுரமானது. இதைத் தொடர்ந்து 12 சிறுகதைகளையும், 30 கவிதைகளையும், 46 கட்டுரைகளையும் எழுதியுள்ள இவரின் இத்தகைய ஆக்கங்கள் பாதுகாவலன், மன்னா, தொண்டன், நான், இறையியல் கோலங்கள், புதிய உலகம், தாய், மல்லிகை, அன்புமயம், ஞானம் ஆகிய பத்திரிகைகளிலும், சஞ்சிகைகளிலும் மற்றும் தினகரன், வீரகேசரி போன்ற தேசிய பத்திரிகைகளிலும் பிரசுரமாகியுள்ளன.
# தமிழ்நேசன் (அருட்தந்தை)

## எழுதிய நூல்கள்

- தண்ணீருக்குள் தாகமா? - முதற்பதிப்பு ஜனவரி 2007,
- வெளிச்சத்தின் வேர்கள் முதற்பதிப்பு சூன் 2007
# தமிழ்நேசன் (அருட்தந்தை)

## மன்னா

மன்னார் மறைமாவட்டத்திலிருந்து வெளிவரும் 'மன்னா' மாதப்பத்திரிகைக்கு 2000 ஆண்டு முதல் ஆசிரியராக இருந்து அதனை வளப்படுத்தி வருகின்றார் அருட்தந்தை தமிழ்நேசன் அவர்கள்.
# தமிழ்நேசன் (அருட்தந்தை)

## விருதுகள்

- சமாதானத்திற்கு இவர் வழங்கிய பங்களிப்பைப் பாராட்டி 2005ஆம் ஆண்டு சர்வதேச சமாதானப் பேரவையும், உலக அமைதிக்கான சர்வமத, சர்வதேச அமைப்பும் இணைந்து (Universal Peace Federation and Interreligious and International Federation for Peace) 'சமாதானத் தூதுவர்' (Ambassdor for Peace) என்ற விருதை வழங்கி கௌரவித்தது.
- மன்னா பத்திரிகை ஊடாக இவர் ஆற்றிய பணிகளைப் பாராட்டி தேசிய கத்தோலிக்க சமூகத் தொடர்பு ஆணைக்குழு ஒவ்வோர் ஆண்டும் வழங்கும் தேசிய கத்தோலிக்க ஊடகத்துறை விருதுக்காக (National Catholic Media Awards) இவருடைய பெயர் பரிந்துரைக்கப்பட்டது.
- இலங்கையின் இலக்கிய ஏடான 'மல்லிகை' தனது 2007 நவம்பர் இதழில் அருட்தந்தை தமிழ் நேசனின் புகைப்படத்தை முகப்பட்டையில் பிரசுரித்து கௌரவித்தது.
# பொம்மன்பட்டி

**பொம்மன்பட்டி** என்பது நாமக்கல் மாவட்டம் திருச்செங்கோடு வட்டம் எலச்சிபாளையம் ஒன்றியத்திற்கு உட்பட்ட சிற்றூர்.  
பரமத்தி வேலூர் சட்டமன்றத் தொகுதியைச் சேர்ந்தது. நாமக்கல்லிருந்து சேலம் செல்லும் சாலை ஐந்து கல் தொலைவில் உள்ள முதலைப்பட்டி என்னும் ஊருக்கு அருகிருந்து மேற்கே ஏழு கல் தொலைவில் இவ்வூர் அமைந்துள்ளது. இங்கு எர்ர கொல்ல என்னும் தொட்டிய நாயக்கர் சாதியினர் மிகுதியாக வாழ்கின்றனர். அவர்களின் பொதுத் தெய்வம் பொம்மக்கா. ஒரு குலத்திற்குரிய குலதெய்வம் பொம்ம தேவர். அச்சாதியினரில் பலருக்குப் பொம்மன் எனப் பெயருண்டு. ஆகவே பொம்மன் என்னும் தனி நபரின் பெயரைச் சிறப்புக்கூறாகக் கொண்டும் பட்டி என்னும் பொதுக்கூறைக் கொண்டும் இவ்வூர்ப் பெயர் உருவாகி உள்ளது. இங்கு அருந்ததியர் சாதியினரும் அதிகம் வசிக்கின்றனர். முக்கியத் தொழில் உழவும் கோழிப் பண்ணையும் ஆகும். இங்கு அரசு உயர்நிலைப் பள்ளி ஒன்று உள்ளது.
# பொக்ரான்

**பொக்ரான்** என்ற நகரம் ராஜஸ்தான் மாநிலத்தில் ஜெய்சல்மேர் மாவட்டத்தின் தலைமையிடமான ஜெய்சல்மேர் நகரத்திலிருந்து ஜோத்பூர் செல்லும் சாலையில் சுமார் 110 கிலோ மீட்டர் தொலைவில் நிலை கொண்டுள்ளது. பிகானீரிலிருந்தும் பொக்ரானை அடையலாம்.
# பொக்ரான்

### புவியியல்

பொக்ரான் அமைந்த இடம்:26°55′N 71°55′E / 26.92°N 71.92°E / 26.92; 71.92., சராசரி உயரம்:223 மீட்டர்கள்  
இவ்விடம் மலைப்பாறைகளாலும், மணலாலும் சூழ்ந்துள்ளது, மேலும் சுற்று வட்டாரத்தில் ஐந்து உப்புக்கற்கள் கொண்ட வீச்சுகள் உள்ளன.  
மக்கள் தொகை:(2001 ஆம் ஆண்டு நிலவரம்) 19,186, இதில் ஆண்கள் 55%. பெண்கள் 45%, படித்தவர்கள் 56%
# பொக்ரான்

### வரலாறு

பொக்ரான் 1440 ஆம் ஆண்டில் ராவ் மால்தேவ் உருவாக்கிய சிவந்த கல்லால் பதித்த அழகான வேலைப்பாடுகளுடன் கூடிய 'பால்கர்' என்ற ஒரு கோட்டைக்குப் பெயர் போனதாகும். இங்கு பாபா ராம்தேவ் நடத்தும் பிரபலமான குருகுலப் பள்ளிக் கூடமும் செயல்பட்டு வருகிறது. போக்ரானுக்கு மிக அருகிலேயே அமைந்துள்ள ஆசாபூர்ணா ஆலையம், கீம்வஜ் மாதா ஆலயம், கைலாஸ் தெக்ரி ஆகிய இடங்களைப் பார்வையிட சுற்றுலாப் பயணிகள் வந்த வண்ணம் உள்ளனர். பொக்ரானில் இருந்து சுமார் 3 கிலோ மீட்டர் தொலைவில் சாதல்மேர் என்ற இடம் பழம் காலத்தில் இவ்விடத்தை ஆட்சி புரிந்த மன்னர்களின் தலைநகரமாக விளங்கியது பெருமைக்குரியதாகும். அஜ்மல் தொமரும் அவர் மகன் பாபா ராம்தேவ்ஜீயும் இங்கே ஆண்டு வந்த அரசர்களில் பிரபலமானவர்கள். மார்வார் ஜோத்பூரைச் சார்ந்த சம்பாவத் என்ற ராதோர் வம்சத்தைச் சார்ந்தவர்கள் ஆட்சி புரிந்தனர். ஜைனர்கள் வழிபடும் 23 ஆவது தீர்த்தங்கரரான பார்ச்வனாதரின் ஜைன ஆலயமும் இங்கு உள்ளதனால் ஜைனர்கள் வணங்கும் ஒரு புண்ணியத்தலமாகவும் இவ்விடம் உள்ளது. சீக்கியர்கள் வழிபடும் தம்தமா சாஹிப்பின் குருத்வாரமும் புகழ் பெற்றதாகும், இங்கு குரு நானக் வந்து வழிபட்டதாக கூறப்படுகிறது.
# பொக்ரான்

## அண்மைய வரலாறு

### பொக்ரான் அணுக்கரு வெடிப்பு பரிசோதனைத் தளம்

பொக்ரான் தற்பொழுது இந்திய அரசின் அணுக்கரு வெடிப்புப் பரிசோதனைத் தளமாக இயங்கி வருகிறது. 18-5-1974 அன்று இங்கு முதல் அணுககரு வெடிப்புப் பரிசோதனை (சிரிக்கும் புத்தர்) நடந்தேறியது. பிறகு 1998 ஆம் ஆண்டு மே மாதம் 11, 13 தேதிகளில் மேலும் ஐந்து பரிசோதனைகளை நிகழ்த்தியது. இது வரை ஆக்கபூர்வமான செயல்பாடுகளுக்கே பரிசோதனைகளை நடத்தியதாக அரசு கூறுகிறது.
# வாகன ஆராய்ச்சி மேம்பாட்டு தொழிலகம்

**வாகன ஆராய்ச்சி மேம்பாட்டு தொழிலகம்** (*Vehicle Research and Development Establishment*) என்பது இந்தியாவின் பாதுகாப்பு ஆராய்ச்சி மற்றும் வளர்ச்சி அமைப்பின் (டி. ஆர். டீ. ஓ) கீழ் செயல்படும் ஒரு ஆராய்ச்சி மையமாகும். இது மகாராட்டிர மாநிலத்தில் அஹ்மத்நகர் மாவட்டத்தில் வாகன் நகர் என்ற இடத்தில் அமைந்துள்ளது. இந்தியாவின் பாதுகாப்புத் தேவைகளைக் கணக்கில் கொண்டு இந்த ஆராய்ச்சி மையம் இலகுவான தடம் கொண்ட வாகனங்கள், சுழலும் சக்கரங்கள் கொண்ட வாகனங்கள், பீரங்கி வாகனங்கள், போன்ற அதி நவீன வாகனங்களை ஆராய்ச்சிகள் மூலம் உருவாக்குவதில் ஈடுபட்டுள்ளனர். இந்த மையத்தின் முக்கியமான நோக்கம், காலாட்ப்டைக்கு உகந்த போரிடும் வாகனங்கள், இலகுவான கவச தாக்குதல் வாகனங்கள், சுழலும் பட்டைகளுடன் கூடிய சக்கரங்களை தரையில் இழுத்துச் செல்லும் கவச வாகனங்கள் ஆகியவற்றை பல்வேறு பயன்பாடுகளுக்குத் தகுந்தவாறு வடிவமைத்து அமைத்து இந்திய இராணுவப் படையினருக்கு வழங்குவதாகும்.
# நீல உத்தமன்

**நீல உத்தமன்** அல்லது **சாங் நீல உத்தமன்** (*Sang Nila Utama*) என்பவர் ஸ்ரீ விஜயப் பேரரசின் இளவரசர். இவர் 1299-இல் சிங்கப்பூர் சிற்றரசைத் தோற்றுவித்தார். இவரை ***ஸ்ரீ மகாராஜா சாங் உத்தாமா பரமேஸ்வரா பத்தாரா ஸ்ரீ திரிபுவனா*** என்றும் உயர் அரச மொழியில் அழைத்தார்கள்.  
திரிபுவனா என்றால் மூன்று உலகங்கள். அந்த மூன்று உலகங்களின் கோமகன் என்பதே அவருக்கு வழங்கப்பட்ட *ஸ்ரீ மகாராஜா சாங் உத்தாமா பரமேஸ்வரா பத்தாரா ஸ்ரீ திரிபுவனா* உயர் விருதின் பொருள் ஆகும். இவர் சீனா நாட்டுடன் நல்ல வலுவான உறவு முறைகளை ஏற்படுத்திக் கொண்டார்.  
இவரைச் சிங்கப்பூரின் ஆளுநர் என்று 1366-இல் சீனா அங்கீகாரம் செய்தது. இவர் 1372இல் காலமானார். இவருக்குப் பின்னர் இவருடைய மகன் பராக்கிரம வீரா சிங்கப்பூர் அரச பதவியை ஏற்றுக் கொண்டார்.
# நீல உத்தமன்

## சிங்கப்பூரைக் கண்டுபிடித்தல்

நீல உத்தமன் அல்லது சாங் நீல உத்தமன் *(Sang Nila Utama)* என்பவர் ஒரு சிற்றசரர். இந்தோனேசியா, தென் சுமத்திராவின் பலெம்பாங்கைச் சேர்ந்த ஸ்ரீ விஜயப் பேரரசின் வாரிசுகளில் ஒருவர். சின்ன வயதில் இருந்தே ஒரு புதிய நகரத்தை உருவாக்க வேண்டும் எனும் ஆசை கொண்டவர்.  
பலெம்பாங் கடல் கரையோரத் தீவுகளுக்குச் சென்று பொருத்தமான ஓர் இடத்தைத் தேடினார். அதற்காக நீல உத்தமன் பல கப்பல் பயணங்களை மேற்கொண்டார். அந்தச் சமயத்தில் பிந்தான் தீவுக்குப் போக வேண்டிய நிலைமை ஏற்பட்டது. பிந்தான் தீவு என்பது, ரியாவு தீவுக் கூட்டத்தில் இருக்கிறது. பிந்தான் தீவு அப்போது ஓர் மகாராணியாரின் பார்வையில் இருந்தது. ஒரு நாள் பிந்தான் தீவு தீவுக்குப் பக்கத்தில் இருந்த மற்றொரு தீவுக்கு நீல உத்தமன் வேட்டையாடச் சென்றார்.
# நீல உத்தமன்

## சிங்கப்பூரைக் கண்டுபிடித்தல்

### துமாசிக்

வேட்டையாடிக் கொண்டிருக்கும் போது ஒரு கலைமான் கண்ணில் பட்டது. அதை விரட்டிக் கொண்டு ஒரு குன்றின் மீது ஏறினார். குன்றின் உச்சியை அடைந்ததும் அந்தக் கலைமான் திடீரென்று மாயமாய் மறைந்து விட்டது. அது மறைந்த இடத்தில் ஒரு பெரிய கல் பாறை இருந்தது. நீல உத்தமன் அந்தக் கல் பாறையில் ஏறினார்.  
கல் பாறையின் மேலே ஏறிப் பார்க்கும் போது ஒரு தீவு தெரிந்தது. வெள்ளை மணல் பரவிய கடல் கரை, வெள்ளைக் கம்பளம் விரித்தது போல காட்சி அளித்தது. அந்த இயற்கையின் எழில் காட்சி அவரை மிகவும் கவர்ந்து விட்டது.
# நீல உத்தமன்

## சிங்கப்பூரைக் கண்டுபிடித்தல்

### புயல் காற்று

அந்தத் தீவின் பெயர் துமாசிக் *(Temasek)* என்று அவருடைய பாதுகாவலர்கள் சொன்னார்கள். அந்தத் தீவைப் போய்ப் பார்க்க வேண்டும் என்று முடிவு செய்தார். தீவை நோக்கி பயணம் செய்து கொண்டு இருக்கும் போது பயங்கரமான புயல்காற்று வீசியது. கப்பல் மூழ்கி விடும் ஆபத்தான நிலைமையும் ஏற்பட்டது. இருந்தாலும் அவற்றை எல்லாம் சமாளித்து துமாசிக் சென்று அடைந்தனர்.  
இளவரசர் நீல உத்தமன் இப்போதைய சிங்கப்பூரின் முகத்துவாரத்தில் இறங்கினார். அடுத்து காட்டிற்குள் வேட்டையாடப் புறப்பட்டார். வேட்டையாடும் போது திடீரென்று ஓர் அதிசயமான விலங்கைப் பார்த்தார். அதன் உடல் சிகப்பாக இருந்தது. தலை கறுப்பாகவும் நெஞ்சுப் பகுதி வெள்ளையாகவும் இருந்தன. அந்த விலங்கு தோற்றத்தில் கம்பீரமாகவும் தோன்றியது.
# நீல உத்தமன்

## சிங்கப்பூரைக் கண்டுபிடித்தல்

### அதிசய விலங்கு

அது என்ன மிருகமாக இருக்கும் என்று தன்னுடைய முதல் அமைச்சரை நீல உத்த்மன் கேட்டார். அதற்கு முதல் அமைச்சர் சிங்கம் என்று சொன்னார். சிங்கத்தைப் பார்த்தது நல்ல ஒரு சகுனம் என்று கருதி அந்த இடத்திற்குச் சிங்க புரம் என்று பெயர் வைத்தார். புரம் என்றால் நகரம். இதைப் பற்றி ஆய்வுகள் மேற்கொள்ளப் பட்டதில் சிங்கப்பூரில் சிங்கம் இருந்ததற்கானச் சான்றுகள் இல்லை என்பது இப்போது தெரிய வருகிறது.  
நீல உத்தமன் பார்த்தது ஒரு புலியாக இருக்கலாம் அல்லது ஒரு வெள்ளை நரியாக இருக்கலாம் என்று வரலாற்று அறிஞர்கள் சொல்கின்றனர்.
# நீல உத்தமன்

## சிங்கப்பூரைக் கண்டுபிடித்தல்

### துமாசிக்

பின்னர், அந்த இடத்தில் ஒரு நகரத்தை உருவாக்கினார். தன்னுடைய மக்களைச் சுமத்திரா தீவில் அழைத்து வந்து குடியேற்றினார்.  
இந்தக் காலக் கட்டத்தில் சிங்கப்பூரில் இருந்த துமாசிக் எனும் சிற்றரசை தெமாகி என்பவர் ஆட்சி செய்து வந்தார். தெமாகிக்கு சயாம் அரசு முழுப் பாதுகாப்பு வழங்கி வந்தது. இருப்பினும் நீல உத்தமன் துமாசிக் மீது படை எடுத்தார். அந்தப் படையெடுப்பில் தெமாகி கொலை செய்யப்பட்டார். அதன் பின்னர் நீல உத்தமன் துமாசிக்கின் அரசர் ஆனார்.
# நீல உத்தமன்

## சிங்கப்பூரைக் கண்டுபிடித்தல்

### கெனிங் கோட்டை மலை

அதன் பின்னர், சிங்கப்பூரை ஆட்சி செய்த நீல உத்தமன் அதனைச் செல்வச் சிறப்பு மிக்க ஓர் இடமாக மாற்றினார். 1372-ஆம் ஆண்டு நீல உத்தமன் காலமானார். அவருடைய உடல் சிங்கப்பூரில் கெனிங் கோட்டை மலை எனும் புக்கிட் லாராஙான் எனும் இடத்தில் புதைக்கப் பட்டது.  
அவருடைய மனைவியின் உடலும் அங்கேதான் புதைக்கப்பட்டு உள்ளது. இருப்பினும் அவர்கள் இருவரும் அந்த இடத்தில் புதைக்கப் படவில்லை என்றும் அவர்களுடைய சமாதிகள் அங்கு இல்லை என்றும் வரலாற்று அறிஞர்கள் கருதுகின்றனர்.
# நீல உத்தமன்

## வாரிசுகள்

நீல உத்தமனுக்கு ஆண் வாரிசுகள் மூவர் இருந்தனர். அந்த மூவரும் ஒருவருக்கு அடுத்து ஒருவராகச் சிங்கப்பூரை ஆட்சி செய்தனர்.  
- -ஸ்ரீ பராக்கிரம வீரா ராஜா (1372–1386)
- -ஸ்ரீ ராணா வீரா கர்மா (1386–1399)
- -ஸ்ரீ மகாரா பரமேஸ்வரா (1399–1401)  
1399 ஆம் ஆண்டு நீல உத்தமனின் கொள்ளுப் பேரனாகிய பரமேஸ்வரா அரச பதவி ஏற்றார். இருந்தாலும் அவருடைய ஆட்சி நீடிக்கவில்லை. 1401 -இல் மஜாபாகிட் அரசு சிங்கப்பூரைத் தாக்கியது. பரமேஸ்வரா ஒருவரை நம்பி முதல் அமைச்சர் பதவியைக் கொடுத்தார்.